|  |  |  |
| --- | --- | --- |
| **Bosna i Hercegovina**  **Federacija Bosne i Hercegovine**  **Bosansko-podrinjski kanton Goražde**  **Općina Pale**  **Općinsko vijeće** |  | **Bosnia and Herzegovina**  **Federation of Bosnia and Herzegovina**  **Bosnian-Podrinje Canton of Goražde**  **Municipality of Pale**  **Municipal Council** |

Broj: 02-04-47/25

Prača: **19.02.2025**. godine

Na osnovu člana 24. i 71. stav 2. Statuta Općine Pale (“Službene novine Bosansko-podrinjskog kantona Goražde”, broj: 19/07, 11/08 i 6/13) i člana 78. Poslovnika Općinskog vijeća Općine Pale (“Službene novine Bosansko-podrinjskog kantona Goražde”, broj: 5/22) Općinsko vijeće Pale na svojoj **IV** redovnoj sjednici održanoj dana **19.02.2025.** godine, **donosi**

## ODLUKA

**O PROVOĐENJU IZBORA ZA SAVJETE MJESNIH ZAJEDNICA OPĆINE PALE**

**Član 1.**

Ovom Odlukom utvrđuje se provođenje izbora za savjete mjesnih zajednica Prača i Hrenovica, te se imenuje komisija za organizaciju i provođenje izbornog procesa.

**Član 2.**

Komisija za provođenje izbora dužna je organizovati i održati forume građana za mjesne zajednice Prača i Hrenovica, na kojima će građani imati mogućnost davanja prijedloga za kandidate za članove savjeta mjesnih zajednica.

Na osnovu zaprimljenih prijedloga, komisija je obavezna sastaviti liste kandidata, pri čemu pravo kandidature imaju isključivo osobe s prebivalištem na području Općine Pale i mjesne zajednice za koju se kandiduju, odnosno predlažu.

**Član 3.**

Izbore će organizovati i provesti Komisija u sljedećem sastavu:

1. Jusuf Čolo - predsjednik komisije,
2. Kemal Brdarić - član,
3. Muhamed Lagumdžija – član,
4. Almin Sipović – član,
5. Dženita Omerović – član.

**Član 4.**

Komisija za provođenje izbora donijet će odluku o datumu i mjestu održavanja izbora, pri čemu je dužna osigurati da se izbori za oba savjeta održe istog dana.

Odluka o datumu i mjestu održavanja izbora bit će pravovremeno objavljena na web stranici Općine Pale, lokalnom radiju Radio Prača i oglasnim pločama.

**Član 5.**

Predsjedniku i članovima komisija bit će isplaćena naknada u neto iznosu od po 100,00 KM za organizaciju i provođenje izbora.

Sredstva za provođenje izbora osigurat će se iz Budžeta Općine Pale za 2025. godinu.

**Član 6.**

Savjet mjesne zajednice bira svog predsjednika na konstituirajućoj sjednici, većinom glasova izabranih članova savjeta. Sjednicu saziva najstariji član savjeta u roku od 15 dana od dana potvrđivanja izbornih rezultata.

**Član 7.**

Komisija nadležna za provođenje izbora dužna je sačiniti biračke spiskove za obje mjesne zajednice.

Pravo glasa na izborima za članove savjeta mjesnih zajednica imaju građani s prijavljenim prebivalištem u odgovarajućoj mjesnoj zajednici, koji ispunjavaju uslove općeg biračkog prava u skladu s važećim propisima.

Izbori se provode neposrednim i tajnim glasanjem.

**Član 8.**

Rezultate izbora potvrđuje Općinsko vijeće Općine Pale.

**Član 9.**

Ova Odluka stupa na snagu danom donošenja, a naknadno će biti objavljena u "Službenim novinama Bosansko-podrinjskog kantona Goražde".

**PREDSJEDAVAJUĆI**

Mr.sc. Senad Mutapčić, dipl. ing. maš.

**Dostavljeno**:

1. Službene novine BPK-a Goražde,
2. Općinski načelnik,
3. Imenovanim 5x,
4. Općinska služba za civilnu zaštitu, infrastrukturu, razvojno planiranje i upravljanje, okoliš društvene, djelatnosti i mjesne zajednice,
5. U a/a.